b'\n_START_ARTICLE_\nTomorrow (yhtye)\n_START_SECTION_\nValkoisia polkupy\xc3\xb6ri\xc3\xa4, teinioopperaa ja vallankumous\n_START_PARAGRAPH_\nTomorrow teki sopimuksen Parlophone-levymerkin kanssa, ja sen ensimm\xc3\xa4inen single oli 1967 julkaistu My White Bicycle/Claramont Lake. Single sai vahvan underground-suosion. Sen inspiraationa olivat yhtyeen Amsterdamissa n\xc3\xa4kem\xc3\xa4t yhteiseen k\xc3\xa4ytt\xc3\xb6\xc3\xb6n tarkoitetut valkoiset polkupy\xc3\xb6r\xc3\xa4t. S\xc3\xa4velt\xc3\xa4j\xc3\xa4nimen\xc3\xa4 West k\xc3\xa4ytti oikeata sukunime\xc3\xa4\xc3\xa4n Hopkins. Toisena tekij\xc3\xa4n\xc3\xa4 oli Ken Burgess. Single ei noussut listoille, mutta vakiinnutti yhtyeen aseman. Lis\xc3\xa4ksi t\xc3\xa4st\xc3\xa4 singlest\xc3\xa4 tuli er\xc3\xa4s psykedeelisen popmusiikin kulttiklassikoista, jota arvostetaan edelleen._NEWLINE_Toisena singlen\xc3\xa4\xc3\xa4n yhtye julkaisi Westin ja Steve Howen s\xc3\xa4vellyksen \xe2\x80\x9dRevolution\xe2\x80\x9d, jota ei pid\xc3\xa4 sekoittaa The Beatlesin samannimiseen kappaleeseen. Singlen b-puolena oli \xe2\x80\x9dThree Jolly Little Dwarfs\xe2\x80\x9d. T\xc3\xa4h\xc3\xa4n aikaan sattunut The Rolling Stonesin Mick Jaggerin ja Keith Richardsin pid\xc3\xa4tys oli \xe2\x80\x9dRevolutionin\xe2\x80\x9d innoittajana. Tomorrow\xe2\x80\x99n saadessa tiedon asiasta yhtyeen oli m\xc3\xa4\xc3\xa4r\xc3\xa4 esiinty\xc3\xa4 klubilla, joka sijaitsi l\xc3\xa4hell\xc3\xa4 News of the World -kohusanomalehden toimitusta Lontoon Fleet Streetill\xc3\xa4. Lehte\xc3\xa4 pidettiin yleisesti pid\xc3\xa4tyksen aiheuttajana, sill\xc3\xa4 se oli kirjoittanut v\xc3\xa4itetyst\xc3\xa4 huumeiden k\xc3\xa4yt\xc3\xb6st\xc3\xa4 Richardsin kotijuhlissa. Rumpali Twink Adler johti vihaisen yleis\xc3\xb6n piiritt\xc3\xa4m\xc3\xa4\xc3\xa4n toimistoa ja poliisien saavuttua j\xc3\xa4lleen takaisin klubille. Esiintymisen aikana Twink kiersi yleis\xc3\xb6n joukossa toistaen revolution-sanaa (suom. vallankumous) Howen soittaessa sooloa._NEWLINE_Yhtyeen tuottajalla Mark Wirtzill\xc3\xa4 oli kunnianhimoinen ajatus rock-oopperasta ja er\xc3\xa4\xc3\xa4ksi sen kappaleista piti tulla "Grocer Jackin", joka tuli paremmin tunnetuksi nimell\xc3\xa4 "Excerpt from A Teenage Opera." Wirtz oli pyyt\xc3\xa4nyt jo The In Crowdia mukaan projektiin jatkaen yhteisty\xc3\xb6t\xc3\xa4 sen nimen ja kokoonpanon muuttuessa._NEWLINE_Singlen lauloi Keith West ja taustalla k\xc3\xa4ytettiin suurta orkesteria. Tomorrow\xe2\x80\x99n j\xc3\xa4senist\xc3\xa4 mukana olivat Junior Wood ja Steve Howe Aynsley Dunbarin ollessa rumpalina. Kappaleesta tuli suuri hitti ja se nousi Englannissa singlelevyjen myyntilistoilla toiseksi.  Suuria vaikuttajia Excerpt from A Teenage Operan saamaan menestykseen olivat piraattiradiot eli kaupalliset merirosvoasemat Radio Caroline sek\xc3\xa4 radio London, jotka l\xc3\xa4hettiv\xc3\xa4t musiikkia ymp\xc3\xa4ri vuorokauden ja tekiv\xc3\xa4t Keith Westin kappaleen n\xc3\xa4in tutuksi Britteinsaarten lis\xc3\xa4ksi my\xc3\xb6s monissa muissa maissa. Samoihin aikoihin julkaistu Tomorrow\xe2\x80\x99n single Revolution j\xc3\xa4i v\xc3\xa4h\xc3\xa4lle huomiolle. Yhtye ja etenkin West joutuivat ristiriitaiseen tilanteeseen j\xc3\xa4rjest\xc3\xa4jien kiinnitt\xc3\xa4ess\xc3\xa4 huomion Westiin ja hittikappaleeseen. Kappaletta ei oltu tarkoitettu yhtyeen esitett\xc3\xa4v\xc3\xa4ksi mutta sit\xc3\xa4 vaadittiin. Irlannissa yhtye esiintyi nimell\xc3\xa4 Keith West & Tomorrow, koska se oli varattu kiertueelle t\xc3\xa4ll\xc3\xa4 nimell\xc3\xa4. Palkkiot nousivat n\xc3\xa4in 150 punnasta parhaimmillaan 400 puntaan.\n_START_SECTION_\nAlbumi\n_START_PARAGRAPH_\n"Teenage Operan" menestys j\xc3\xa4i sen julkaisseelta levy-yhti\xc3\xb6 Emilt\xc3\xa4 hy\xc3\xb6dynt\xc3\xa4m\xc3\xa4tt\xc3\xa4 ja itse ooppera ei n\xc3\xa4hnyt koskaan p\xc3\xa4iv\xc3\xa4nvaloa. Lis\xc3\xa4ksi Keith Westin seuraava single "Sam" sai vaatimattoman vastaanoton. T\xc3\xa4m\xc3\xa4n j\xc3\xa4lkeen West paneutui oman uransa ohella my\xc3\xb6s yhtyeens\xc3\xa4 menestyksen kasvattamiseen ja albumi Tomorrow ilmestyi helmikuussa 1968. Se oli tuolloin kuitenkin jo my\xc3\xb6h\xc3\xa4ss\xc3\xa4 hy\xc3\xb6ty\xc3\xa4kseen psykedelian huippukaudesta osaksi juuri "Excerpt from A Teenage Operan" menestyksen vuoksi, mik\xc3\xa4 hajotti Mark Wirtzin huomiota Tomorrow-yhtyeen kustannuksella. Albumi tehtiin hyvin nopeasti ja jo tekoaikaan vaatimattomassa 4-raitastudiossa. Albumin mustavalkoinen kansitaide oli yhtyeelle pettymys mik\xc3\xa4 korosti heille musiikkimaailmassa tapahtuneita muutoksia psykedelian menty\xc3\xa4 pois muodista._NEWLINE_Steve Howe muistelee: "Albumin kansi oli taloudellisista syist\xc3\xa4 mustavalkoinen. Irvistin n\xc3\xa4hdess\xc3\xa4ni sen, tarkoitan Sgt.Pepperin j\xc3\xa4lkeen! Mutta albumi oli jo my\xc3\xb6h\xc3\xa4ss\xc3\xa4. 1968 oli jotenkin todellinen. Yht\'\xc3\xa4kki\xc3\xa4 meill\xc3\xa4 ei ollut keikkoja. Innostus ja himo tekemiseen katosi."\n_START_SECTION_\nHajoamisen j\xc3\xa4lkeen\n_START_PARAGRAPH_\nKev\xc3\xa4\xc3\xa4ll\xc3\xa4 1968 Tomorrowin rivit hajosivat Yhtyeen hajottua Junior Wood ja Twink tekiv\xc3\xa4t toukokuussa 1968 kahdestaan singlen 10000 Words In A Cardboard Box/Good Wizard Meets Naughty Wizard nimell\xc3\xa4 The Aquarian Age. T\xc3\xa4m\xc3\xa4 j\xc3\xa4i kokoonpanon ainoaksi singleksi, vaikka se her\xc3\xa4tti jonkin verran huomiota lehdist\xc3\xb6ss\xc3\xa4. Twink liittyi Pretty Things -yhtyeeseen ja soitti n\xc3\xa4iden kunnianhimoisella albumilla S.F Sorrow, joka oli er\xc3\xa4s rock-historian ensimm\xc3\xa4isist\xc3\xa4 teema-albumeista ja yleisesti tunnustettu ensimm\xc3\xa4inen rock-ooppera. Howe perusti The Bodast -yhtyeen ja liittyi my\xc3\xb6hemmin vuonna 1970 Yes-yhtyeeseen. West teki soolosopimuksen EMI-yhti\xc3\xb6n kanssa, mutta h\xc3\xa4nen soolo-uransa ei saavuttanut kovinkaan suurta menestyst\xc3\xa4. "My White Bicycle" nousi Nazareth-yhtyeen my\xc3\xb6t\xc3\xa4 suosioon vuonna 1975._NEWLINE_Mark Wirtz on julkaissut Teenage Opera -esitykseen tarkoitetun musiikin nimell\xc3\xa4 A Teenage Opera, jolla Tomorrow\xe2\x80\x99n muusikot ovat mukana. Sen \xc3\xa4\xc3\xa4nitykset tehtiin 1967.\n_START_SECTION_\nDiskografia\n_START_PARAGRAPH_\nAlbumi: Tomorrow:'